Vierfontein-plaasaanval: Verdagtes nou van moord aangekla | Maroela Media
Dit volg nadat Buks Swanepoel (81), wat saam met sy vrou Cornelia (80) by hul seun op die plaas Sterkfontein gewoon het, Maandagaand oorlede is. Die Swanepoel-egpaar is op 21 Julie helder oordag aangeval en met 'n hamer aangerand.
'n 23-jarige man van Lesotho is kort ná die aanval deur boere van die omgewing in hegtenis geneem en het reeds in die landdroshof in Viljoenskroon verskyn. 'n Tweede verdagte is op 24 Junie in Orkney in hegtenis geneem. Dié 27-jarige man het glo voorheen op die plaas gewerk. Die verdagtes moet weer op 19 Augustus in die hof verskyn.
Kapt. Stephen Thakeng, woordvoerder van die polisie, het gesê daar is aanvanklik 'n saak van poging tot moord ondersoek, maar dat die klag nou na moord verander is. Die mans word ook van gewapende roof aangekla.
Casper Swanepoel, die slagoffer se broerskind, het Vrydag aan Maroela Media gesê sy oom se begrafnis vind Saterdag in Orkney plaas. Die diens begin om 11:00 by die Hervormde kerk.